Biskopicy

Biskopicy ( Bischofswerda) su wulke wokrjesne město z něhdźe 10.000 wobydlerjemi w sakskej Hornjej Łužicy. Pjate najwjetše město Budyskeho wokrjesa je wot hórkow, horow a lěsow wobdate. Wone je w sewjeru přez Butrowu horu (Butterberg), w sewjerowuchodźe přez měšćanski lěs, we wuchodźe přez Klóštersku horu (Klosterberg), w juhowuchodźe přez Baldrijančansku (Belmsdorfer Berg) a Stiebitzberg, w juhu přez Rüdenberg a w juhozapadźe přez Napoleonowy kamjeń (Napoleonstein) wobmjezowane. Přez město běži rěčka Wjazońca (Wesenitz).

Znate němske přimjeno města Schiebock pochadźa wot serbskeho při boku (wikowanskeje dróhi).

 Stawizny 
Prěnje naspomnjenje předleži z lěta 1227 wot biskopa Bruna II. z Mišnja. Městačko bu pak hižo w 12. lětstotku wot tohorunja mišnjanskeho, po mjenje pak njeznateho biskopa na městnje staršeho serbskeho sydlišća załožene. Wuchadźišćo bě na jednym boku kupowa ležownosć wosrjedź hatow, žumpadłow, wodźičkow a rěkow, na druhim boku dobry zwisk do Budyšina a Stołpina. 1559 poda so město pod knjejstwo sakskeho kurwjercha.

 Měšćanske dźěle 
Ke gmejnje słušeja wjeski: 

 Bałdrijanecy (Belmsdorf)
 Drjewnica (Großdrebnitz)
 Dźibrachćicy (Geißmannsdorf)
 Kadłobja (Goldbach)
 Kinič (Kynitzsch)
 Nowy Šumborn (Neu-Schönbrunn)
 Špikawy (Pickau)
 Šumborn (Schönbrunn)
 Wukranćicy (Weickersdorf)

 Wobchad 
Přez Biskopicy běži železniska čara Drježdźany–Zhorjelc a zdobom započina tam čara do Wjazońcy, čehoždla je Biskopičanske dwórnišćo wažne přestupnišćo mjez Drježdźanami, Budyšinom a Žitawu. Něhdyša železniska čara Kamjenc–Biskopicy je wot lěta 1998 zawrjena (wot lěta 2004 su kolije wottorhane).

Zwjazkowa dróha 6 wjedźe z Biskopic do Drježdźan a statna dróha 111 do Budyšina.

 Politika 
Město słuša k sakskemu wólbnemu wokrjesej 52 (Budyšin 1) a k zwjazkowemu wólbnemu wokrjesej 156 (Budyšin I).

 Žórła 

 Wotkaz 

Kategorija:Sydlišćo w Hornjej Łužicy
Kategorija:Sydlišćo w Budyskim wokrjesu
Kategorija:Sydlišćo při Wjazońcy
Kategorija:Město w Sakskej
!
Kategorija:Prěnje naspomnjenje 1227
Kategorija:Wulke wokrjesne město w Sakskej